Jozef Šesták

Životopis

Časť mladosti strávil v Košiciach. Vyštudoval Vysokú školu ekonomickú v Bratislave, neskôr získal vedeckú hodnosť PhD. Bol zakladajúcim členom medzinárodnej študentskej organizácie AIESEC (medzinárodná Asociácia študentov vysokých škôl ekonomických a obchodných) na Slovensku, prvým viceprezidentom AIESEC Československo a prvý prezident AIESEC na VŠE v Bratislave (1965-1967). Bol spoluzakladateľom a prvým viceprezidentom Zväzu vysokoškolákov Slovenska (ZVS 1968-1969), ktorý zorganizoval pamätné študentské manifestácie na Bradle a na Devíne (1968).

V Československu

Ako absolvent zahraničného obchodu VŠE v Bratislave nastúpil pracovať na Ministerstvo obchodu Slovenskej republiky (1970) a potom na federálne ministerstvo zahraničného obchodu v Prahe (1972-1979). Stal sa zástupcom obchodného pridelenca na Obchodnom oddelení veľvyslanectva Česko-Slovenska vo Washingtone, D.C. (USA) v rokoch 1974-1979. Neskôr pôsobil na federálnom Ministerstve zahraničných vecí ČSSR v Prahe. Postupne pôsobil v Kancelárii ministra, na postoch veľvyslaneckého radcu pri Stálej misii ČSSR pri medzinárodných organizáciách vo Viedni, bol zástupcom vedúceho delegácie ČSSR na rokovaniach o znížení ozbrojených síl a výzbroje v strednej Európe (1983-1988), bol expertom v čs. delegácii pre rokovania o odsune sovietskych vojsk z územia ČSSR (1990). Pôsobil ako vedúci delegácie ČSFR v diplomatickej hodnosti veľvyslanca na medzinárodných rokovaniach o režime Otvorené nebo v Kanade a v Maďarskej republike (1990).

Na Slovensku

Po konštituovaní vlády Slovenskej republiky bol externým poradcom prvého podpredsedu vlády SR pre zahraničnopolitické a medzinárodnoekonomické otázky (1990-1991). Pôsobil vo funkcii štátneho tajomníka na Ministerstve zahraničných vecí SR (1994-1998). Ako štátny tajomník bol autorom ekonomickej dimenzie diplomacie - EDD, ktorú predstavil v roku 1995 - ako nové zameranie diplomacie na ekonomiku a obchod. K téme ekonomickej dimenzie diplomacie zorganizoval v rokoch 1996 a 1997 dve svetové konferencie pre vyšších predstaviteľov ministerstiev zahraničných vecí z viac ako 50 krajín sveta, kde hlavným rečníkom bol bývalý minister zahraničných vecí Nemecka, H.E. Hans-Dietrich Genscher. K jeho nesporným diplomatickým zásluhám patrí vyrokovanie Zmluvy o dobrom susedstve a priateľskej spolupráci medzi Slovenskou republikou a Maďarskou republikou na čele vedúceho vládneho negociačného tímu (Zmluva bola podpísaná 19.3.1995 v Paríži). Pracoval ako podpredseda rady vlády SR na podporu exportu, bol členom Rady vlády SR pre integráciu SR do Európskej únie a členom Rady vlády SR pre vstup Slovenskej republiky do OECD. Mimoriadne cennú úlohu zohral na poste vedúceho vládneho negociačného tímu Slovenskej republiky v rokovaniach s Maďarskou republikou o možnosti mimosúdneho urovnania sporu o Vodné dielo Gabčíkovo - Nagymaros (1996-1997), rovnako počas prístupových rokovaní SR do OECD, Európskej únie a NATO (1995-1998). V pozícii štátneho tajomníka MZV SR osobne prispel k vybudovaniu pamätníka holokaustu v roku 1995 na Rybnom námestí v Bratislave, čo v máji 2002 ocenil listom vtedajší podpredseda vlády a minister zahraničných vecí Izraela, Dr. Shimon Peres (neskôr prezident Štátu Izrael). Bol prvým hlavným vládnym vyjednávačom pre vstup Slovenskej republiky do Európskej únie (1997-1998). V roku 1998 sa stal mimoriadnym a splnomocneným veľvyslancom Slovenska v Rakúsku, potom veľvyslancom a hlavným štátnym radcom na MZV SR (2002-2009). Je autorom mierového projektu pre riešenie krízy na Blízkom východe, ktorý prezentoval expertom Európskej komisie pre Blízky východ (2005) a rakúskemu predsedníctvu EÚ (2006). Iniciatívu veľvyslanca Jozefa Šestáka ocenil 25. februára 2005 pán Javier Solana, Vysoký predstaviteľ pre spoločnú zahraničnú a bezpečnostnú politiku. Na všetkých týchto postoch osvedčil nielen diplomatické skúsenosti, obratnosť a veľkú rozhľadenosť, ale vždy držal pevné slovenské pozície, ktoré obhajovali národno-štátne záujmy Slovenskej republiky. Jozef Šesták je cieľavedomý muž skutkov, patril svojím konaním aj vystupovaním vždy medzi špičku slovenských diplomatov. Má manželku PhDr. Annu Šestákovú, rodenú Chrobákovú, ktorá pochádza z Hýb, je to neter spisovateľa Dobroslava Chrobáka, je expertka na diplomatický protokol. Majú dve dcéry (jedna nečakane zomrela v auguste 2018).
V prvom kole prezidentských volieb v roku 2004 získal ako nezávislý kandidát 6 785 (0,34%) hlasov a 10. miesto z dvanástich kandidátov.
Od decembra 2009 do 31.12.2018 pôsobil ako generálny konzul Slovenskej republiky v Istanbule v diplomatickej hodnosti veľvyslanec. Bol doyenom Istanbulského konzulárneho zboru ICC v rokoch 2016 - 2018.
Dňa 9. februára 2016 udelila Vedecká rada Slovenskej akadémie vied veľvyslancovi Jozefovi Šestákovi, PhD. Medailu Slovenskej akadémie vied za podporu vedy za prínos v rozvoji vedeckých projektov, inovácií a technologicky vyspelých firiem v oblasti medzinárodných vzťahov medzi Slovenskou republikou a zahraničnými partnermi.